Каб неяк супрацьстаяць страце эстэтычных арыенціраў, у той жа Расіі, да прыкладу, пачаліся аднаўляцца публічныя лекцыі — найперш, для моладзі і школьнікаў, якія часцяком прыходзяць з бацькамі. Думаю, штосьці падобнае было б карысна і для нас. Опернае мастацтва — адно з самых складаных, і не толькі па яго ўвасабленні, але і па ўспрыняцці, да яго трэба рыхтавацца. Добра, калі такую падрыхтоўку праводзяць бацькі, самі ўлюбёныя ў тэатр. Але цяпер ёсць пакаленні, якія з розных прычын былі адлучаны ад класічнага мастацтва, і яны не могуць прывіць сваім дзецям тое, чым не валодаюць самі. Таму на сёння, лічу, звязаныя з культурай сферай СМІ павінны быць не толькі інфармацыйнымі, як гэта часцей за ўсё бывае, але і асветніцка-пазнаваўчымі. Нашай грамадскасці катастрафічна не стае элементарных ведаў пра мастацтва! А без іх выпрацаваць добры густ і сапраўдны ацэначны апарат у галіне оперы немагчыма.